khistorydata/jeongjo-sjw-relations huggingface dataset:
정조 17년
掌令姜鳳瑞疏曰伏以臣以遐土微蹤百無肖似而特蒙聖世不棄之澤簡拔混凡之中授之以耳目之任臣感激無地縮伏俟罪而已又以臣父年七十五加資仍令臣歸覲懸玉之鬢臣伏地惶感天地父母之恩罔知攸報只自卽日離發千里重溟如輕一毛往布聖恩則臣父惶感無地感淚被面而臣之諸族聚會臣家頌祝聖德者晝夜三日矣臣以無似賤品偏蒙聖恩無與臣比而監叨是職無匡救報答之效徒費國廩是臣之無益於言責之地於斯著矣亟令遞改臣職使之歸鄕歌詠聖德於畎畝之中則公格私分千萬幸甚臣乞免之章贅及他說極知惶悚而民事之最切憫者敢此尾陳惟聖明垂察焉噫耽羅一島邈在千里重溟之外累値凶荒民不支保者久矣前年秋事之大無前所未有而今年夏麥之又爲孔慘則自冬春至夏民人之饑死者不知其幾千名而民之所望者只是秋穀之登稔矣島氓又不幸千萬意外今八月二十一日大風從東南起拔屋折木連日大作旌義大靜殆同赤地濟州右面左面被災斯酷中面十餘村里依風處小有入稔而三邑之民聚而食之則可謂太倉稊米荐饑之餘又値慘凶公無儲積私無甁粟若不船粟就哺則來春呼饑必倍於今年春夏之餓死而況新舊還上及前後番米一時竝督則民何以支保哉噫島中凡百無非牧使之主張而至於糶糴一事乃是爲民之大政也而還上之濫捧者斛上之高上殆至數三斗而及其分給也民之所受一斗之穀未免七八升則濫捧精分推此可知而其所剩穀終無歸屬此豈荒政之本意哉以言乎萬包移穀則與他自別固當拔例賙賑以盡接濟之道而初以大斛捧之終乃小斗分之每石所剩皆二斗則合爲千有餘石而咸平移轉三百餘石所載船致敗於朝天浦者不爲登聞而拯出之後其所欠縮一百七十餘石補欠之外其餘八百餘石船運于山底浦貿買涼鰒而海南移穀未及載運零數十一石初不載運送將校作錢三十三兩於海南地而貿木貿紬則移粟救荒之意固如是乎當初請穀之際賑倉米一千三百餘石在庫中者混置于民還災減中而不入於狀聞之中則穀簿之那移固無可言而三邑抄飢白給之民不過二千餘人而狀聞中以四千名云者何其虛錄之多而拮据穀數爻不過三百石而以六百石登聞者或可文簿之不審歟前明月萬戶高漢祿之願納米六十石租六十石而以五百石登聞者抑亦何意哉蓋漢祿之願納徒廣德山之田庄只是營屬之肥己而非貧民之糊口者也而畢賑之後自以爲功意望甚高矣及其啓下高漢祿之爲旌義縣監而牧使之惟有表裏之賞典則怫然發口於稠人之中曰國事可笑嘻噫此豈爲官長者之所可道哉嗟乎字牧之官晝夜昏醉不顧民隱難以責任災邑之政臣謂濟州牧使李喆運爲先施以削職之典斷不可已也虛張文簿圖得官職旌義縣監高漢祿亟施勿施之典宜矣臣無任屛營祈懇之至答曰省疏具悉耽羅逖矣隔以重溟王化未曁民隱難徹牧守如不得其人朝廷何以知無辜島氓之坐受荼毒乎昨年饑民之顚壑爾旣言其數看來良欲無言陸民之轉而之他猶且期於還集隨現嚴懲道伯況島中顚壑之不知爲幾千名云者可謂前未聞後未聞雖使數爻風傳稍爽千之減者爲百百又減而爲十十亦豈可罪歲一猶若已推諸本牧若有守土之臣此言豈出於爾口乎外此虐民竊穀之許多罪過俱係罔赦無法則已似此牧守其可不卽明覈情犯亟施大懲創之典爲先另行査勘在所不已査亦有許多般爾疏下廟堂其所査勘之方有司堂上就議指一草記以聞竝與該牧使李喆運旌義縣監高漢祿等行査間律名使之一體議奏城化雖有等分爾之職名卽臺臣臺臣之責自衮闕許令論說則何論城化且況事實之査處又在於批答以後事乎此所以如是優批者也爾其勿辭察職仍傳于南公轍曰臺臣疏中亦言來春接濟之策船粟非難所切矜者湖南民也在朝家一視之心豈可無別般兩便之方令廟堂分付道臣待新倅赴任從長講究卽爲狀聞俾無緩忽之弊
정조 17년
癸丑十一月十一日午時上御重熙堂吏房承旨入侍時行都承旨洪明浩記事官徐有聞記注官金良倜承膺祚以次進伏訖上命書傳敎曰宣傳官射講每冬都計劃取優等與抄啓文臣分龍虎榜臨殿施賞何等奬勸之美意則渠輩榮耀不但曠絶此亦無異於國試且出陞品等賞典則考試之行首焉敢容私應試之諸人亦安敢放心乎況前此申飭何如則今番李儒燁之射講獨等居首愚濫特甚行首之默無一言亦甚駭然十二朔計劃皆命勿施而雖以兵判及將臣言之月終別有考試之例則宜防奸弊而隨衆往來不欲致察亦甚駭然當該試官等爲先從重推考明日以後連値坐齋射則當依例親臨試取而每朔各一巡更當混計矣講則今日令三營將臣會于宣傳官廳從其入仕朔數每朔各捧講陣計劃以入事分付此後射講計劃更或如今番之爲則行首及當者別般重繩斷不可已以此傳敎俾載該廳受敎以懲較計於恩賞之習命退承史以次退出
정조 17년
行都承旨沈煥之坐直行左承旨林濟遠坐右承旨金履成坐左副承旨李勉兢坐直右副承旨南公轍坐同副承旨徐有秉緣故出注書徐有聞病一員未差假注書宋知濂仕直鄭文始仕事變假注書李弘達仕
정조 17년
藥房提調徐有防副提調沈煥之啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道
정조 17년
徐有秉啓曰今日冬至望闕禮習儀時兩司當爲進參而憲府則監察代行諫院雖無進參之員仍爲行禮之意敢啓傳曰知道
정조 17년
徐有秉啓曰臣有秉今日冬至望闕禮習儀進去下直之意敢啓傳曰知道
정조 17년
林濟遠啓曰備局有司堂上鄭民始沈頤之尹行任依下敎來待矣傳曰入侍
정조 17년
傳于徐有秉曰禮房承旨入侍
정조 17년
徐有秉啓曰今日冬至望闕禮習儀時西班二品以上參班擧案屢度催促終不來呈揆以事體極爲未安不能檢飭之該曹堂上從重推考何如傳曰允
정조 17년
沈煥之啓曰明日永陵忌辰祭傳香禮房承旨當爲齋宿而同副承旨徐有秉以緣故出去矣卽爲牌招何如傳曰聞有實病許遞前望單子入之待下批牌招察任
정조 17년
備邊司薦望以李一曾爲濟州牧使
정조 17년
南公轍啓曰臺疏中曰以饑口之二千倍數濫報則不知其幾千名顚壑云者似未免矛盾指抄飢之民口而言之云乎抑不入於賑案者之謂乎其餘諸條之只擧梗槪者問于臺臣然後可以知之況彈丸之地傳聞豈至於爽實乎詳知然後可以按査掌令姜鳳瑞令政院卽爲牌招俾卽條陳耳聞目擊之事實以啓事命下矣臣等敬奉聖敎往于臺廳問于臺臣姜鳳瑞處則以爲昨年本州之歉荒挽近所無今夏麥農又爲告歉島民饑死之數臣何以一一的知而雖以別刀一里言之居民不過一百餘戶而餓死者至於八十餘口一里如此一島可推臣之下鄕在於夏末秋初而道路隣里之間死亡相屬見聞絶矜論以大略無論付賑與不付賑因餓致死者似不止於數千人矣至於糴政濫捧精分之弊莫甚於昨今年每石剩條幾至數三斗皆歸於幕裨爲監官之私橐民怨藉藉而移轉萬包之穀亦皆捧以大斛給以小斗領運之監色受食之民人擧皆稱冤而移轉剩條千餘石中只以一百七十餘石補欠於咸平穀三百石臭載之縮數而餘數八百石皆貿涼藿則畢竟區處雖未知其何如而涼藿旣非救飢之物則安得無民怨乎海南牟十一石之送校作錢貿取紬木者亦未知其用於何處此雖些少之物就其賑資有此料販尤極無狀賑倉米留儲者爲千餘石而皆以未捧樣混入於蕩減中民間傳說衆口難掩末後歸屬臣亦未知而倉簿盡歸幻弄貧民不得受食烏在其設置賑倉之意哉二千人之抄飢四千名之虛張彈丸小島之中聞見旣不汗漫數爻不難領略不但吏屬之皆知此事小民亦多聞知者至若自備賑資三百石之倍數登聞一款其所拮据不過剪取牧場馬尾發賣貿米之數只爲二百五十餘石此外加補者亦爲三四十石而末梢狀聞乃以六百石虛張爲說此亦一島之所共知也高漢祿之願納米租不過一百二十石而本牧使之以五百石狀聞至蒙除邑之恩者一島民情無不喧傳大抵還穀之取剩移穀之料利賑倉之竊弄饑口之增數者莫非背公病民之事今年之凶雖不至於全島被災而其爲大無則與昨年無異牧守如此民將何賴臣所論列係是民間疾苦故臣果據實爲言云矣敢啓傳曰知道
정조 17년
以文兼宣傳官洪樂游狀啓喬桐府營屬料穀之移劃水軍番錢之已納者請令廟堂更究變通事傳于李勉兢曰令廟堂卽爲草記稟處
정조 17년
以黃海監司李泰永狀啓元賑私賑自備等穀特爲劃給空名帖令該曹成出下送事傳于林濟遠曰令廟堂卽爲草記回啓
정조 17년
李勉兢以備邊司言啓曰喬桐摘奸文兼宣傳官洪樂游狀啓有令廟堂卽爲草記稟處之命矣取見狀本則以爲本府軍需租爲一千二百六十餘石米爲二百五十餘石陸軍番錢爲六百九十餘兩以此爲一營將士各班下屬應下之資而竝以停減之故九月以後不得放料所謂身役只是水陸兩軍番錢而陸軍則係是秋納故入於停減之中水軍則逐朔分捧故已納者未霑一視之澤營屬之無料應役者水軍之已納番錢者不無向隅之歎令廟堂更究變通之道爲辭矣本府餉還旣皆停減則各樣支放之難繼勢所必至不可不區劃給代而在前如此之時多有常賑穀給代之例今亦以附近邑所在常賑穀推移區劃而趁未凍卽爲入送事分付畿營至於錢條本道無他拮据之路以湖南右水營休番錢依此數劃給而今此狀本中穀物數爻與該水使所報未免相左此則令道臣詳問該府從實數區劃後狀聞事一體分付水軍之已納番錢者凡係令前已納之類元無還給之例此則置之該水使又以水軍番布停減之代一千五百五十二兩變通給代報來此是水軍應下之需則亦當某條區劃先令均廳推移給代停退條則待明秋收捧還報之意分付均廳及該水使處何如傳曰允
정조 17년
林濟遠以備邊司言啓曰黃海監司李泰永狀啓有令廟堂卽爲草記回啓之命矣取見其狀本則以爲海州延安白川瓮津康翎安岳等六邑最是被災尤甚而延安海州尤爲遑急付之公賑白川等四邑之尤甚面里之次邑中平山之兩面付之私賑而延海兩邑旣付公賑則當以公穀賑之而該邑穀簿零星就此補賑其勢末由道內各邑所在元賑私賑自備穀中限七千石特爲劃給空名帖限七百張成送事竝請令廟堂稟旨分付矣延海兩邑被災孔酷明春賙賑之方不可不及今拮据而元賑等穀物係是備荒之資如有用餘則且當還錄依狀請特爲許劃至於空名帖則七百張之數稍涉過多限五百張成送以爲補賑之地何如傳曰允日前聞於筵臣之言前伯爲營私賑廣募富民民情譯騷有貧富俱困之弊云大抵勒令願納自有朝禁而三南事亦足可鑑嚴飭道伯俾勿侵徵富戶如是而襲謬勸分則其可曰遵朝令乎且以空名帖言之多劃非難勒分爲弊只給二百張賑需如或不足雖至加請穀物亦無不可以此分付近來空名帖之請得與許劃俱不留難殊違先朝特敎定式之本意金玉遍八道賤如碔砆何可爲奬勸之資而勒授之際爲害亦甚多端自今申復舊規切勿輕許仍以本司謄錄所載定式之朝令後錄行會諸道及京軍門無敢不有定式更循前習可也
정조 17년
林濟遠以壯勇營言本營把摠許侙方在罷散中時無職名令該曹口傳付軍職何如傳曰允
정조 17년
李勉兢以賑恤廳言啓曰北部觀光坊契任掌裵仁福今月初九日本洞路傍得一歲遺棄男兒同里居良女朴召史欲爲收養貧不自食願爲受料告于本部自該府同日牒呈故依節目給料使之乳養之意敢啓傳曰知道
정조 17년
吏批有政判書金思穆進參判未差參議鄭大容進行都承旨沈煥之進以丁範祖爲吏曹參判柳師模爲旌義縣監兵曹參議尹弘烈參知李師濂濟州牧使李一曾單付
정조 17년
再政以柳憲周爲旌義縣監
정조 17년
兵批有政判書鄭好仁病參判李鎭復病參議尹弘烈入直進參知李師濂病左副承旨李勉兢進行副司直洪明浩蔡弘履李東郁李鼎運李集斗朴基正竝單付
정조 17년
掌令姜鳳端啓曰請亟寢秋曹罪人柳師文放釋之命仍令王府設鞫嚴問期於得情夬正王法答曰不允
정조 17년
癸丑十一月十二日辰時上御誠正閣藥房入診禮房承旨左承旨有司堂上同爲入侍時藥房提調徐有防副提調沈煥之行左承旨林濟遠同副承旨徐有秉假注書宋知濂鄭文始記注官金良倜承膺祚檢校直閣鄭大容有司堂上鄭民始沈頤之尹行任以次進伏訖有防等曰聖體若何上曰一樣矣有防等曰王大妃殿氣候何如上曰一樣矣有防等曰惠慶宮氣候何如上曰一樣矣有防等曰醫官待令使之入診似好矣上曰置之上敎濟遠曰臺諫問啓持入乎濟遠曰未及正書本草持入矣上曰讀奏可也濟遠讀奏訖上曰有司堂上進前上敎民始等曰昨日政院事誠駭然矣名以臺諫之言事疏豈可任其呼來斥去且餓殍殆過幾千云爾則此豈非驚聽之事乎民事爲重故使之査問而所謂四字之說推以常情李喆運寧有艶羡於高漢祿之賞典而發此口氣之理乎然悖說眞僞亦不可不明覈故其按査節次亦令廟堂商確草記矣廟堂則只以外面體貌論列其駭惋之罪直請定配喆運若直配於本州則將何以査問喆運眞有悖說則罪豈止於定配而已乎若遣繡衣則其參證傳聞之人不可不一問於臺臣使御史知之而去雖以待臺臣之義姑不質問而何以則明覈其實乎民始曰使王府拿致喆運窮覈事實如其誣罔則彼雖官以臺爲名烏得免反坐之律乎有防曰査問覈處一款聖敎至當矣煥之曰李喆運之有四字與否當窮覈而喆運白脫然後姜鳳瑞方可論以反坐而亦似有輕重之可議矣上敎民始等曰更議于時原任大臣草記可也民始曰前縣監柳師模方以御製李忠武公神道碑篆額草圖書官擧行訖役尙遠而移除旌義縣監所管書役事體甚重則畢役前不可出送姑爲改差何如上曰依爲之其代更卽差出可也出擧條仍命退諸臣以次退出
정조 17년
癸丑十一月十二日午時上御重熙堂右副承旨入侍時右副承旨南公轍假注書鄭文始記注官金良倜記事官洪樂游以次進伏訖上命書傳敎曰計程似抵灣館跋履能無愆乎六飮薊氷亦旣賢勞北征篇中石戴古車轍者一副描畫十分逼境卿於使乎識已融眼已慣行務益念整飭邊禁申加修明俾彼人知前度今又之良上价是所惓惓於卿者仍冀往哉愼旃其來利穩仍傳曰此傳諭下諭于灣尹傳于冬至兼聖節謝恩正使昌城尉上曰此傳諭出付畿營付撥傳送可也良倜曰臣伏奉聖敎畿內糧餉廳屯田諸處有弊與否摘奸探察則長湍屯監雖不無些少貽弊若自營邑隨現察飭則庶可知戢而至於陰竹屯監林壽福其所作弊不一而足踏驗之時初不遍審給災之節全無區別專事威脅惟意勒徵甚至全不掛鎌之處混入執卜之中或捧稅之際斗上加升或官納結錢奪充屯稅而陳頉難捧之類移劃均廳之納故官民俱困爲弊多端且其率去之書客旗手從中作拿亦爲小民招怨之一端而不思禁戢任其放縱者聞極痛駭詳探民情苟究弊源實由於丙午屯監韓德載之所作俑而所謂德載或白徵於陳田或施笞於班戶恣意濫捧少無顧恤致使屯民不能支保而伊後屯監遵而爲例甚至有昨年屯監中路之要奪還穀民家之攘取釜鼎怨聲載路至今不已前後屯監宜有一番懲勵之擧故敢此仰達矣上曰嚴飭之下此輩之冒法作弊如此萬萬痛惡今年屯監及率去人所謂旗手等首犯屯監昨年屯監等令畿伯捉致分輕重或刑或棍以爲分輕重照律定配之地事令廟堂分付道臣可也出擧條仍命退承旨以次退出
정조 17년
行都承旨沈煥之坐直行左承旨林濟遠坐右承旨金履成坐左副承旨李勉兢坐直右副承旨南公轍坐同副承旨未差注書徐有聞病一員未差假注書宋知濂仕直鄭文始仕事變假注書李弘達仕
정조 17년
林濟遠啓曰因兵曹啓目靈山縣兵符令政院改造下送事允下矣兵符旣已造成依例定禁軍給馬下送于慶尙監司處使之分上舊兵符收聚上送以爲燒火之地何如傳曰允
정조 17년
傳于金履成李勉兢曰右承旨左副承旨入侍
정조 17년
林濟遠以備邊司言啓曰本司草記批旨內按覈之當爲於何處勘律之當擬以何律李喆運之行査前姑先如何處之之當否及外此疏中諸條未及稟處者時任大臣處更爲就議原任大臣處發遣備郞詳問草記事命下矣臣等就議于時任大臣則領議政洪樂性以爲李喆運之恣行不法肥己虐民之罪非不關係極律而視諸國事可笑之說猶屬第二件此說之有無虛實先爲査得然後他餘諸條可以次第究覈昨日草記以此歸重至以發遣御史嚴覈施法之意有所陳達矣伏承批旨更加商確雖以臺疏中論列諸條言之白給饑口之登聞於畢賑啓本者三邑爲二千六百口而臺臣以爲實數二千餘虛張四千口云者自歸搆捏順天牟之水沈畢竟無事到泊而其時亦已狀聞則臺疏中順天咸平之邑名互換已是疑怪而不爲狀聞之說尤未免爽實且況萬餘包船粟一齊利泊已登於道狀邑啓則海南穀之十一石未收似無是理今年麥農之免歉該牧已爲登聞則臺疏所謂又爲孔慘云者何如是相左三邑元戶不過萬餘而顚壑之數不知爲幾千名云則人口餘存亦將幾何乎執此數件參互諸條則外此所論難保其言言的當事事切實至於怫然發口之說宜卽明正其罪施以當律臺疏之勘以削職實是意慮之外若以臺言爲不爽則關係甚重城化何論李喆運之如法勘斷斷不可已或以一時道聽之說無難登聞在他人尙有反坐之律以土民構誣邑倅乎盤覈喆運如或發明則臺臣雖體重不可不與之對質究覈當自王府擧行有非御史按問或有干連應問之類則分付道臣拿致營獄推覈狀聞未爲不可若其餓殍之多少穀簿之幻弄新牧使足可査實以聞則不必別遣繡衣反貽煩弊且此事所關重大雖不得不到底嚴覈以土民而論土主卽其地而覈其事亦非所以尊事體正風俗之道李喆運卽令王府拿鞫嚴問御史發送一款置之爲宜云左議政金履素以爲以臺疏臚列觀之李喆運四字之說罪合萬戮外此許多所犯猶屬餘事則只令一介銜命之臣輕訊此等情節大非尊朝廷懲頑慝之道卽令王府拿來嚴覈得情決不容少緩而至於踵遣御史卽其島中捉致應問諸人凡係民命顚壑之實數贓汚不法之諸條一一盤詰這這登聞則喆運情犯於此於彼自可畢露揆以國法輕重得其次第按査自可消詳先拿喆運次遣繡衣實係竝行不可已之事而亦合窮覈得其宜之道云右議政金憙以爲幾千口饑民之餓死果如臺臣之言則李喆運之罪固已罔赦而況其四字之說遣御史査覈決不可但已臣意則爲先定配喆運於本島發遣御史以臺疏所論中諸條應問各人處一一盤問必得其實然後隨其虛實而處分似爲得當云發遣本司郞廳就議于原任大臣則領中樞府事蔡濟恭以爲李喆運四字之言臺臣必不親聽當有傳說之人傳說與參聽人姓名必詳知然後繡衣到本牧後可以盤問此則不可不問於臺臣但念繡衣盤問之際傳說者若以爲初無是事云爾則臺臣似當用反坐然不爲頭面歸一直用反坐終非國體則所謂傳說者不可不拿致王府與臺臣一番頭面又或傳說者以爲喆運之爲是言渠果耳聞云爾則喆運萬無自服之理其勢又不可不使喆運及傳說者頭面歸一然後可以定罪而繡衣雖奉王命與王府鞫問事面稍異則拿入前牧使於本州官庭與本州民面質以至刑訊之境則不特後弊之當至何境其在尊國體之道決不當如是事若轉輾至於此境則喆運與傳說者亦不可不拿致使王府嚴鞫由前由後非王府則不可明覈臣則以爲明覈非難勿論裨校吏屬公然涉海拘囚王獄其爲弊端當無限極雖然事旣至此如是處置之外竊恐更無他道至若以化民而驅城主於贓律臣之愚見終以爲萬萬未安而數千顚壑之說驚動聖心至下較量彼此自有輕重之敎則城化二字到今不必更論第日後三百六十州民人若以此爲前例則風俗日益渝薄牧民者將不得爲治此亦不可不念處云行判中樞府事金鍾秀以爲曉頭伏承詢問之命而病昏中神思收拾不起驟見領相獻議汎以得之之意仰對矣今承更詢之命續見領相更爲獻議者則其所逐條論列視初獻議節節明白夫以憲疏之査實前落空諸條推之則所謂悖說亦安知不髣髴於賑口四千與咸平穀不狀聞等說乎特以悖說云云事係重大故明覈之道尤不可不以此爲先而已至於虛實旣判之後國有常刑不待問而可決領相議中結語所請固爲允當而其所謂以土民論土主卽其地覈其事非所以尊事體正風俗云者尤爲得體臣無容贅陳而惟是城化一款畢竟査事歸虛則反坐之律比他人固尤重矣設令査事不虛所謂悖說律若止於亂言而猶不至於勘以劇賊則城化一款雖不當於被告者論而似當於發告者論之矣區區賤見竝此附達云矣敢啓傳曰原任兩相昨今收議中惓惓於城化界限者政合疏批中微意而當待結末矣李喆運事朝廷處分當以幾千名顚壑之越視而不救爲歸重貪汚與所謂悖說皆屬第二件繡衣則不可不差送另行按査與臺言無錯則死者設壇以酹之贓吏按法正其罪卽不可已之擧前校理沈樂洙濟州大靜旌義等邑按覈御史差下不多日內辭朝該倅差代間權行牧使之事至於喆運之悖說一款決處事依領府事議施行而以嚴鞫爲名則爲設鞫之獄鞫名依領相金判府議施行但於頭面之際或涉難便終當觀勢更有處分爲先令政院牌招掌令姜鳳瑞於接待廳以聞於喆運傳於臺臣者姓名誰某使之條對然後仍令王府拿覈喆運聞者傳者亦令道伯執捉上送于該曹事分付而聞與傳者中或入於顚壑事應問之秩則先爲盤問後上送事一體分付御史處可也
정조 17년
林濟遠啓曰濟州御史沈樂洙時無職名令該曹口傳付軍職何如傳曰允
정조 17년
兵批有口傳政副司果沈樂洙單付
정조 17년
林濟遠啓曰濟州御史沈樂洙時在京畿坡州地斯速乘馹上來事下諭何如傳曰允
정조 17년
傳于沈煥之曰旌義縣監留待
정조 17년
以黃海監司李泰永狀啓平山等邑民家失火事傳于李勉兢曰當寒失所矜悶尤甚里殘獨戶應式外加給米斗身役蕩減斯速結構奠接事令廟堂嚴飭分付
정조 17년
以京畿監司徐龍輔狀啓果川縣監李祉源罷黜事傳于南公轍曰事體雖甚駭然難付生手姑先推考後勿如是之意嚴飭分付事回諭
정조 17년
傳于南公轍曰推考房承旨入侍
정조 17년
南公轍啓曰李喆運之悖說一款爲先令政院牌招掌令姜鳳瑞於接待廳以聞於喆運傳於臺臣者姓名誰某使之條對事命下矣問于掌令姜鳳瑞處則以爲李喆運之四字悖說此乃今年四月畢賑宴時所言者也臣之還鄕在於八月親聞與否初非可論旣帶言職身從海外還朝之後邑弊民瘼不可無一二陳列者而士人梁之蘊居在邑底素稱能文故問可言之事於之蘊則之蘊錄出略干條以給而其中一條卽喆運悖說也其書有云畢賑宴大會之際喆運以爲高漢祿受好爵我受表裏國事可笑吏民聞之莫不驚駭云云其紙尙在囊中焉敢諱也之蘊親聞與傳聞非臣所知之蘊所錄之外實無他所聞處矣果使喆運眞有不滿之心則必不於衆會遽發此言臣亦知其言之出於一時妄發而已臣若看作叵測之言則陳疏之際只當論此事而已何暇說及他條云矣敢啓傳曰知道觀此臺臣所對裏面委折果不出所料大抵李喆運所謂國事可笑之語驟看之似駭悖細究則是恒談訓國爲公則非指斥乘輿之謂也訓笑爲呵則非帶得非笑之意也如世人恒言中輒稱我國之事多可笑此正所謂不以辭害義者也昔程夫子論生之謂性曰理有善惡紫陽釋之曰理當作合字看明其理無善惡以解後人之惑大賢猶有語訓之起疑處則無識武倅之率口恒談無足爲罪累且凡賑政論賞之典分爲十等表裏璽書高居第二等官秩陞敍爲最末之第十等蓋表裏物雖微卽君餘也今有無識之人見此而發無識之談曰我國賞典之規極可堪呵云爾則亦將歸之於悖說隨聞隨覈照律勘罪乎到今喆運與臺臣俱無可問可罪之端而抑又有喆運落空之一條畢賑設宴在於四月賞典回啓在於五月諭書齎頒又似在於七八月間鞭雖長猶不及馬腹喆運之耳豈達於海外千里況渠非前知之才則亦何能逆料其賞典等數之何居乎所謂士人梁之蘊渠以身不參宴之化民構成耳剽之傳說紹介於彈駁城主之事者無論悖說之曰有曰無風敎斁矣俗習渝矣前牧使李喆運只以不救顚壑偸弄賑需二件事令該府拿來得情所謂之蘊付之按覈御史嚴覈情狀以其法處斷事分付可也
정조 17년
李勉兢啓曰依下敎發遣備郞問于時原任大臣則領議政洪樂性以爲卽伏見聖敎下者天地好生之德日月燭微之明出尋常萬萬臣誠不勝欽仰之至李喆運語訓之如此如彼姑無論該牧畢賑在於四月二十五日表裏齎傳在於七月初三日則四月畢賑之宴何能預知七月齎傳之事乎事旣爽實難掩搆捏之跡言自虛謊便屬落空之科雖以大臣言之告君之辭固當十分愼重而至於以化民而論城主亦關風敎則只聽邑人虛妄之說不探其根因不顧其事體無難登聞於章疏之間者揆以道理極爲駭惋彼雖不足言名則臺諫也紀綱所在不可但已況海外荒絶之地風化之若是渝敗名分之若是斁壞誠非細憂尤極寒心梁之蘊鉤覈用法旣有成命而姜鳳瑞則謂以臺官不加之罪恐非尊事體立紀綱敦風敎之道亟賜處分斷不可已云左議政金履素以爲卽伏見姜鳳瑞問啓後批旨下者則果如臺疏初意大相逕庭而聖敎明倂日月德意大於覆載大抵李喆運四字說苟或有一毫不滿底意思而肆然發口則凶情叵測罪合萬戮故昨以駭憤之意有所論列之言矣今伏承聖敎中設宴日月受賞次第之分晳下諭則之蘊之當初傳說旣非親聽之證矣鳳瑞之到今論列又歸耳剽之科矣又況以常情言之倘使喆運果有藏包之心則當其四字說發口之際豈不畏衆耳之聽十目之覩而乃敢公倡大言於宴會之中耶此則鳳瑞問啓中末段語已足爲證左矣到今處分之欲傅生路誕垂明敎者實爲大聖人無幽不燭無微不涵之德而贓汚則覈之斁俗則懲之者亦大有補於勵貪夫杜後弊之政臣實欽仰無容贅陳云右議政金憙以爲今此李喆運事處分伏讀所下傳敎明燭萬里節節允當臣不勝欽服攢頌之至云領府事蔡濟恭以爲伏讀李喆運處分傳敎十行剖析更無餘蘊事情則毫髮盡透處置則錙銖莫差雖漢帝之明見萬里何以過此不特喆運死且無憾海島民庶見之蘊之被罪則庶畏國法仰擧措之得宜則想益愛戴臣不任讚歎之至豈有他見之可以贅達者乎云判府事金鍾秀以爲憲臺問啓判付明白平允臣無間然至於訓釋兩字斷之以不以辭害義而引程子之言以爲旁照者出尋常萬萬古所謂明見萬里之外所謂分金秤上秤出來者皆準備語也臣不勝感歎之至云矣敢啓傳曰知道
정조 17년
癸丑十一月十三日辰時上御重熙堂右承旨左副承旨入侍時右承旨金履成左副承旨李勉兢假注書宋知濂記注官金良倜記事官洪樂游以次進伏訖上曰戶房誰也勉兢曰臣待罪戶房矣上曰昨日海西狀啓諸邑失火民戶數皆過十而不付黃籖以入該房事駭然矣更爲付籖以入也仍敎勉兢曰昨日備局草記中凶言等文字皆已抹改須使備堂轉及於大臣俾知此意也又敎曰旌義縣監使之卽爲肅命可也良倜承命出傳上命書備局草記批旨又命書傳敎曰新除濟州牧使時在關東云不但等待之差遲遽然差代終涉如何未肅拜牧使李一曾改差更待下敎差代仍命退承史以次退出
정조 17년
癸丑十一月十三日午時上御重熙堂提調京畿監司同爲入侍時右副承旨南公轍假注書鄭文始記注官金良倜記事官洪樂游藥房提調徐有防京畿監司徐龍輔以次進伏訖上曰昨日灣府所去諭旨果卽付撥否龍輔曰朝始出來故卽定撥軍以送矣上曰昨令出給畿營今日始出給云云誠可怪注書出去査問以入賤臣承命査問後以出付義州邸人回奏上曰昨日入侍承宣必誤傳下敎矣上敎有防曰向者藥材別貿事果爲之否有防曰已擧行而使行渡江前謹當更爲申飭矣上命有防龍輔先退仍敎曰左承旨有司堂上入侍出榻敎賤臣承命出傳與行左承旨林濟遠備局有司堂上鄭民始沈頤之尹行任偕入進伏上敎濟遠曰所謂四字悖說其中不無區別之道如恒談之稱我國事多可笑等語則初非可罪之事如其眞箇出於指斥刑政而發此口氣罪當極律臺臣之親聽與傳聞必有參證而雖以大臣收議言之若其無實則當施誣人之律設使李喆運眞有悖說罪至亂言不至於劇賊則其在化民之道發告者宜被加倍之律爲辭此議誠得宜此意亦爲傳布於臺臣詳問以啓也知此說之如此如彼然後御史按覈事目可以添入矣民始等曰聖敎至當而以臺疏中怫然等句語看過四字悖說似非泛論者矣上曰爲此問啓而召見卿等矣仍命退諸臣以次退出
정조 17년
癸丑十一月十三日未時上御重熙堂推考房承旨入侍時右副承旨南公轍假注書鄭文始記注官金良倜記事官洪樂游以次進伏訖上命公轍讀奏掌令姜鳳瑞問啓訖上曰左承旨入侍賤臣承命出傳與行左承旨林濟遠偕入進伏上命濟遠書掌令姜鳳瑞問啓批旨又命書傳敎曰濟州前牧使李喆運旣有拿來之令所佩密符發遣宣傳官奪符後依近例傳于御史使之權佩事成送諭書於御史處兵符照此施行上曰雖値齋日公事之關係民事者皆令如例稟達也仍命退承史以次退出
정조 17년
行都承旨沈煥之坐直行左承旨林濟遠坐右承旨金履成坐直左副承旨李勉兢奉命出去右副承旨南公轍坐同副承旨未差注書徐有聞病一員未差假注書宋知濂仕直鄭文始仕事變假注書李弘達仕
정조 17년
南公轍啓曰大司憲林蓍喆執義宋翼孝掌令鄭毅祚姜鳳瑞持平李重蓮呈辭持平一員未差監察茶時之意敢啓傳曰知道
정조 17년
傳于沈煥之曰傳香承旨馳詣宗廟景慕宮奉審摘奸以來
정조 17년
傳于李勉兢曰左副承旨馳詣永陵奉審摘奸以來
정조 17년
林濟遠啓曰判府事朴宗岳左議政金履素右議政金憙爲承候來待矣傳曰入侍
정조 17년
林濟遠啓曰時原任閣臣爲承候來待矣傳曰入侍
정조 17년
林濟遠啓曰藥房提調徐有防副提調沈煥之爲承候來待矣傳曰入侍
정조 17년
傳于金履成曰有司堂上濟州御史旌義縣監入侍
정조 17년
林濟遠啓曰卽者議政府錄事來言右議政金憙以爲嚴敎之下萬萬震懍求死不得走伏金吾門外恭竢鈇鉞之誅云仍納命召何以爲之敢稟傳曰過矣欲以抄選例爲之則當如式爲之欲以經行薦爲之則亦當依前下飭敎爲之其爲其否在於卿等卿之看作言不見用然者大是意不到處況以此自引尤所莫曉筵中云云非嚴敎也卽謂事理之如此則退而至於胥命以惑瞻聆又非所望於卿者勿待命事遣史官傳諭仍傳命召
정조 17년
林濟遠啓曰卽者義禁府都事來言右議政金憙今方待命於金吾門外云係是大臣去就敢啓傳曰知道
정조 17년
以水原留守李命植狀啓本府步軍留防事傳于林濟遠曰入防緣由月操形止平安道則皆狀聞況本府事體自別外營屬於內營自今入防之初畢番之後狀聞而司名哨名日操月操亦皆報于內營以爲轉聞之地事令內使與訓將相議定式知委外使處以爲依此遵行之地事分付
정조 17년
林濟遠以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 17년
吏批有口傳政以南涑爲旌義縣監
정조 17년
癸丑十一月十四日辰時上御誠正閣時原任大臣閣臣藥房承候入侍有司堂上濟州御史旌義縣監同爲入侍時行左承旨林濟遠右承旨金履成假注書宋知濂鄭文始記注官承膺祚記事官洪樂游一提學鄭民始檢校直提學徐鼎修原任直閣徐龍輔尹行任檢校直閣鄭大容南公轍行判中樞府事朴宗岳左議政金履素右議政金憙藥房提調徐有防有司堂上沈頤之濟州御史沈樂洙旌義縣監柳憲周以次進伏訖宗岳等曰連日齋居聖體若何上曰一樣矣宗岳等曰王大妃殿氣候何如上曰一樣矣宗岳等曰惠慶宮氣候何如上曰一樣矣有防等曰醫官待令使之入診似好矣上曰置之上敎頤之曰耽羅御史事目詳考謄錄添入諸條以爲齎去之地也上曰昨日姜鳳瑞問啓後李喆運四字之說今旣脫空矣大抵近來彈駁無聞而所謂彈章皆是此等文字鳳瑞之效嚬亦由於此渠何足責此朝廷之羞也然其疏中餓殍幾千口云者何等驚心處乎地是海外絶域宵旰之念尤爲憧憧不弛而自聞此言之後夜不安寢矣履素曰臺疏中貪贓之狼藉餓殍之幾千云云臣亦始見而驚心況以憧憧之聖心其所驚動尤當如何然而比諸末段事猶屬第二矣今則喆運末段之罪旣已落空昨日處分誠不勝欽仰萬萬矣且領相收議以其論列之多爽請罪鳳瑞大抵近來城化分義掃如之時渠以島中之人尤焉敢若是乎上曰渠疏中怫然二字渠旣解以非出不滿之心云爾則其不爲罪過可知此雖脫空民事至重亦不可以城化爲拘矣履素曰俗習漸渝之時此亦不可不懲勵者也上曰領相則以鳳瑞可罪爲言而予意則喆運贓汚卽罪之大者此則姑未査覈待其結末罪鳳瑞亦未晩也此政所謂待他黃熟亦何必遽爾加罪也憙曰昨日處分萬萬至當而臺言自歸於爽實其外諸條雖以領相獻議觀之亦不無差謬之端矣上敎宗岳曰卿則與喆運有戚分云故不令收議矣此是李永保之子乎宗岳曰然矣上曰李永保先朝多被恩數之人也喆運爲人卿似知之矣宗岳曰曾聞其居官別無大段疵毁矣今者不法之罪若是狼藉贓汚姑無論所謂悖說若眞有之則死有餘罪臣則驚痛尤倍他人若有收議之下詢則臣何敢嫌而不奏也上曰御史進前上曰今番按覈事實爾皆詳問乎樂洙曰姑未詳聞矣上曰何當發行乎樂洙曰數日間欲辭陛矣上曰然則出而詳問其事實往議大臣而事目當自備局謄給矣今行亦當試士而坐齋之時民事外姑難酬應此非時急之事五六日後下去無妨更當召接矣聞島俗獷悍近來官長多不得人之致爾行雖是按査須各別警勵也上曰御史先退旌義縣監進前憲周奏職姓名上曰年幾何憲周曰五十九歲矣上敎履素曰見甚衰憊難責其涉海遠赴矣履素曰耽羅荐經災荒民事多可悶云此時三邑守令當以年富力强之人差遣而旌義縣監柳憲周近頗病衰目下所見實難强策其越海赴任今姑改差令該曹各別擇差何如上曰依爲之勿拘三司令該曹更爲口傳擇差可也出擧條憙曰臣前後罪負合被大何而尙未蒙勘連在駿奔之列亦不敢言私晝宵惶懍而已向來薦人事伏承下敎後始知違式其後暎花堂次對入侍又伏承下敎臣惶悚慙恧置顔無地如臣無似何敢以古大臣以人事君之義自附而際聖上側席之時臣適冒忝大官故有此妄率之擧臣何足言被薦之士公然緣臣而爲沒着落之人以莫非臣之罪也伏望不以人廢言以聖上求才之念特命銓曹收用似好故冒萬死更陳矣上曰向於春塘臺亦已言之當初卿箚旣違格式此非今之格式也卽先朝金石之典也成憲有難撓改而至於銓家收用之方更何煩稟乎卿於齊會時議其薦用無所不可而不此之爲必欲使予用之其用之之道予將何以爲之乎所薦之人予固不識淺深而至於朴胤源則萬萬不可渠之地處有私覿之路苟其經術抱負眞如卿言則薰陶誘掖之方當尤勝於他人何待卿言以抄選用之乎必欲收用則除以蔭仕使之就職固無不可其餘諸人予所不知卿等會薦則予豈不用之乎憙曰聖敎之下豈敢更有仰奏而暎花堂入侍旣承萬萬惶悚之敎雖僚相間臣何敢爲此言乎上曰予有何別格可用之道乎抄選爲名則欲使之來而反所以尼之也故向筵以經明行修薦用則爲好言之卿之如是縷縷實非卿常時規模不勝慨然矣憙曰向雖承敎臣何敢與諸大臣議其收用之道乎上曰苟欲用之則經筵官及經明行修此二路外有何別般底道乎朴胤源外三人卿等隨意見爲之若其用而不合亦非予所知也上敎履素曰金載翼諸人卿等知其爲人乎履素曰金載翼沈師東臣曾見之而其淺深臣亦不知金履儉臣之至親故臣知之只是守拙之士也上敎憙曰此非如是務勝之事當初下敎以格式之有違先朝受敎爲難從之端而以經明行修薦用云者予言豈不當乎卿則以言不見用樣爲自己引義之端而必欲强迫於予者豈非不當之甚乎大抵不特此也經行薦屢有飭敎而尙不擧行國體寒心而卿則不此之爲乃請別般收用之道誠慨然矣憙曰人臣無分義廉防何以抗顔乎上曰分義何係於此事卿則薦士予則不知待士之道予自覺瞿然矣憙曰嚴敎之下萬萬惶悚將出而胥命矣仍先退上曰右相事誠莫曉矣當初予非不足於待士之道而以無隱之義向筵有敎則今忽以分義廉防等說自爲引義者豈不過乎宗岳曰俄者臣等與右相亦有酬酢而只聞其以私義之難安當仰陳云矣今其所奏少異於自下酬酢矣上曰何謂異也俄者右相所奏諸宰皆聞之其語意云何乎民始等曰右相所奏語意以所薦之人今歸沒着落爲自引之端云云矣上曰然則判府何以謂異於私酬酢也宗岳曰俄者酬酢外間或以所薦之人不叶物情爲難安之端云而今其所奏不如此故臣則以爲少異矣上曰今聞卿言此事可以出場矣此是卿之長處也予當以此言於右相胥命之批乎履素曰以大臣之言證大臣恐如何矣上曰此亦大臣之言法語能無從乎上曰都承旨如已奉審入來使之入侍出榻敎文始承命出傳行都承旨沈煥之偕入進伏煥之曰臣敬奉聖敎詣太廟景慕宮奉審殿內後樽所祭物一體奉審祭器祭井看審精潔而諸執事進排官亦皆無頉矣上曰唯上敎宗岳等先退上敎履成曰其間往來湖中年事民情何如云耶履成曰年事可謂大登而米直爲七斗故還政無慮矣上命退承史以次退出
정조 17년
行都承旨沈煥之坐行左承旨林濟遠坐直右承旨金履成坐直左副承旨李勉兢坐右副承旨南公轍坐同副承旨未差注書徐有聞病一員未差假注書宋知濂仕鄭文始仕直事變假注書李弘達仕
정조 17년
林濟遠啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 17년
南公轍啓曰大司憲林蓍喆執義宋翼孝掌令鄭毅祥姜鳳瑞持平李重蓮呈辭持平一員未差監察茶時之意敢啓傳曰知道
정조 17년
傳于金履成曰糴政方張諸道陪箋差使員皆令呈納後除朝辭卽爲下送無敢遲滯事分付該曹
정조 17년
癸丑十一月十五日未時上御重熙堂右副承旨入侍時右副承旨南公轍假注書鄭文始記注官承膺祚記事官洪樂游以次進伏訖上曰近見政院日記筵說多漏却處更爲修正命公轍讀公事書判付訖仍命退承史以次退出
정조 17년
行都承旨沈煥之坐行左承旨林濟遠坐右承旨金履成坐直左副承旨李勉兢坐直右副承旨南公轍坐同副承旨未差注書徐有聞病一員未差假注書宋知濂仕直鄭文始仕事變假注書李弘達仕
정조 17년
林濟遠啓曰明日常參經筵取稟傳曰停
정조 17년
林濟遠啓曰禁衛營將官來言今日本營軍兵日次私習之矣敢啓傳曰卿不知式暇之法而大學中所惡於下無以事上之大文亦不見乎近日坐齋之時雖私習豈敢以吹螺角打鉦鼓吶喊放砲等事如例爲之乎五月則不爲此月則爲之亦豈不駭然乎固是謬例之未及釐正而然昨以此事有下敎卿子在近侍不使卿聞知今日又如是循例書入萬萬駭然卿則從重推考此後此月自十二日至十六日竝與私習而勿爲事分付
정조 17년
林濟遠啓曰御營廳將官來言今日本廳軍兵日次私習云矣敢啓傳曰襲謬之罪御將亦一也異於禁將之故犯此後依禁營私習批答施行事分付
정조 17년
傳于李勉兢曰戶房承旨入侍
정조 17년
李勉兢以吏曹言啓曰今此冬至祭祭官中時無職名人員令該曹口傳付軍職何如傳曰允
정조 17년
兵曹口傳政事副司直申大升鄭致淳單付
정조 17년
林濟遠以壯勇營言啓曰卽接外使李命植狀啓謄報則親軍衛都試以春秋爲定而今年已爲後時固無可論云親軍衛釐正團束旣在秋後今秋都試雖曰過時都試乃是國試事體不輕且外營親軍衛與內營軍兵無異則都試之行不行事當狀請處分有非外使之所可擅便者而直以無可論陳聞者極爲未安外使李命植從重推考何如傳曰本府設爲留營之後意謂體貌自別必有勝於府使之時矣凡百擧行稽忽莫甚軍兵去就關係何如則不但擅便之爲不可其外操鍊之節私習之式初無一言稟請亦無一張報狀今日卽入防之日也連三日私習乎抑間日操鍊乎鍊與習者鍊陣乎習技藝乎外營擧行雖如此內營之何去而今始草記有若效倣然者亦甚未安且以廟堂言之回啓之獨拔親軍衛其可乎外使從重推考卿及當該曹司堂上亦爲推考更令廟堂卽爲草記回啓可也
정조 17년
李勉兢以備邊司言啓曰壯勇營草記批旨內有更令廟堂卽爲草記回啓之命矣本府親軍衛旣已釐正團束定制頒下之後都試設行已成應行之國試且係一營之師律其進退行否關係至重設有掣礙之端固當仰請稟旨而直以已爲後時固無可論之意登聞者事極駭然當該留守李命植自壯勇營已爲請罪而至於都試不可以後時因以廢闕且別軍官都試旣蒙處分退行於明年則親軍衛都試不可一行一否依別軍官例一體退行合設於明年春等都試之意分付何如傳曰允
정조 17년
癸丑十一月十六日辰時上御誠正閣時原任大臣閣臣藥房承候入侍定例堂上京畿監司前水原府使同爲入侍時左副承旨李勉兢假注書宋知濂鄭文始記注官金良倜記事官洪樂游檢校直提學徐鼎修原任直閣尹行任檢校直閣鄭大容南公轍行判中樞府事朴宗岳左議政金履素右議政金憙藥房提調徐有防副提調沈煥之定例堂上沈頤之京畿監司徐龍輔前水原府使趙心泰以次進伏訖宗岳等曰多日淸齋之餘聖體若何上曰一樣矣宗岳等曰王大妃殿氣候何如上曰一樣矣宗岳等曰惠慶宮氣候何如上曰一樣矣有防等曰醫官待令使之入診似好矣上曰置之命祭報府持入文始承命出持入上展覽訖敎曰享官中殘司皆令拔之吏議旣登筵依此爲之也上曰左承旨入侍出榻敎文始承命與行左承旨林濟遠偕入進伏憙曰臣之情勢惶悚不敢更陳而以此情勢實難冒膺於三事之職伏望特許體諒焉上曰昨批已言之經行薦抄選薦間從便爲之爲敎則又此引義過矣憙曰以臣情勢何敢於此事更爲容喙與僚相議乎上曰此非如是說來說去之事萬萬過矣仍命大臣閣臣先退一提學定例堂上訓將畿伯進前上曰水原凡事設置留守及判官以後擧行反不如府使時雖以今番都試事言之親軍衛之謂以後時固無可論云者豈可成說乎別軍官之以未滿朔數合設於五月云云猶或可也親軍衛則初無朔數而公然置諸勿論之科抑何故也心泰曰臣亦莫知其故矣上曰親軍衛事更令廟堂草記可也仍敎心泰曰訓將何不留意看過乎今日卽入防之日而尙不稟其節次留守事不可但以稽忽言以其屢經方伯亦有治績故謂其老鍊而任之矣今觀其擧措全不致愼豈可以年老崇品而一向曲恕乎上曰道路掃雪不必廣大之意曾有下敎今亦依此爲之云耶心泰曰雖不廣爲修掃而路傍積雪泥瀜氷凍則臨時修治反貽民弊依前爲之別無所害而且自本邑例皆給價矣上曰細藍橋前路勿復修治事今春下敎不啻丁寧而本府又來問其修治與否云該府則元無文蹟謄錄而然乎留守事節節可駭本府首裨首校首吏卿須捉致嚴棍而勿以留守事替治各以渠罪罪之明春行幸時諸般擧行少有不勤留守更難饒貸畿伯以此筵敎詳細錄送使之惕念雖以判官言之以渠地處不體特畀之意徒費俸廩漫不省事萬萬可駭亦使之上來擧行等節各別嚴飭而植木若不蕃茂掃雪或致怨言支供時雖釜鼎之屬少有民弊則境上嚴棍斷不可已以此分付也上敎頤之曰定例如有釐正處修整以入也頤之曰章標一事亦當入於定例釐正之中而分給時每有紛沓之患故原隨駕諸司則勿爲收還使之藏置似好矣上曰仍給以置無妨矣上曰城役事莫曰前留相之所經紀所重何如則此留守之以其私嫌全不留意於城役一事者固已可駭且役錢則受置於本府石材則使之勿置於道路及家前田畔云此其故何也以其老憒故城役雖不欲付之此留守而不顧所重之如何若是等棄者亦豈成說乎民始曰意見不同則願納之財陳達還給猶或可也而不此之爲役錢則公然受置云臣亦莫曉矣頤之曰濟州御史例有慰諭巡撫試才等名目令番按覈御史事目添入幾條乎上曰竝爲添入可也煥之曰毓祥宮延祜宮四享每在同日故延祜宮享事用齋一款別無磨鍊矣兩宮四享若在各日則延祜宮享事亦當一體用齋故敢此仰達矣上曰依爲之出擧條心泰曰伏奉筵敎以水原府城役願納事往問於領府事蔡濟恭則以爲本州南北城門樓設施時以財力效勞者爲六人而祥原進士呂宅祖自願錢萬兩鐵萬斤平壤折衝洪澤淳義州出身金聖基各納三千兩平壤出身任尙珍納二千兩平壞幼學李元瞻祥原幼學李命老各納一千兩而終緣遞歸雖未及登聞非但旣納之物無以還給始役時浮石工役及運石牛價等諸般用下殆近五六千此已萬萬難處餘錢六千兩鎖鑰封置於執事廳宅祖錢萬兩渠自守直於京中逆旅者已過半年揆以事面尤涉苟艱此則及今自留守營如數捧置以待後日需用之時恐合事宜且以酬勞之道言之洪澤淳等五人自銓曹及本道從其所願分等收用而其中呂宅祖旣是班閥數且優多亶合拔例酬勞事係恩賞不得指的仰請云矣大臣之言如此敢此仰達矣上曰依爲之其中呂宅祖令該曹別般收用旣納之物不可還給誠如前留相之言則或捧置於公廨或守直於京旅云者豈有如許事面乎況城役在本府卽重大之第一先務而以欲始之議出於前留相一味不爲可否以至于今者不但國體之寒心雖小於此之事務宜思古人下殿不失和氣之意期於相應而共濟又況本府所重何如則若是泄泄必待提飭予於此重臣可謂太誤知矣此後深體先公後私之意莫或如前事嚴飭可也出擧條上命退諸臣以次退出
정조 17년
癸丑十一月十六日午時上御重熙堂戶房承旨前水原府使入侍時左副承旨李勉兢假注書鄭文始記注官金良倜記事官洪樂游前水原府使趙心泰以次進伏訖上曰水原判官及校吏皆令上來否心泰曰俄送走馬矣上曰築城之方略卿果留意而物力有何拮据之道耶心泰曰方略則未及商量而物力則兩營鄕軍一哨式限十年停番每歲可得近萬財而此是在鄕軍除上番之勞在兩營無爲害之端然此非自下所可擅便者矣上曰更加爛商假量數爻更爲入稟則當有下敎矣大抵城役爲行宮也爲重鎭也土地之自某至某石築之從何止何不可不先定基址至於水道之便利尤宜相其地勢預加商量若其董役之勞雖難責之於耆社之臣至於物力之拮据方略之講究有何持難之事而一味抛置有若售私憾於公事者耶府內居民亦必有出謀解事之人留守採探物議條列便否趁歲前狀聞則明春雖未及始役財力區處之道自可以預先留意此意言于判官使之傳於留守領府事在水原時必有方略之商度者卿其一番就問可也仍命退諸臣以次退出
정조 17년
行都承旨沈煥之坐行左承旨林濟遠坐右承旨金履成坐直左副承旨李勉兢坐直右副承旨南公轍病同副承旨未差注書徐有聞病一員未差假注書宋知濂仕鄭文始仕直事變假注書李弘達仕
정조 17년
藥房提調徐有防副提調沈煥之啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣矣卿等不必入侍
정조 17년
林濟遠啓曰御營將官來言今日本廳軍兵日次私習云矣敢啓傳曰知道
정조 17년
金履成啓曰明日延祜宮冬享祭齋戒相値視事頉稟之意敢啓傳曰知道
정조 17년
金履成啓曰來二十一日輪對日次矣敢稟傳曰爲之
정조 17년
林濟遠啓曰來二十一日朝參日次矣敢稟傳曰停
정조 17년
林濟遠啓曰大司憲林蓍喆執義宋翼孝掌令鄭毅祚姜鳳瑞持平李重蓮呈辭持平一員未差監察茶時之意敢啓傳曰知道
정조 17년
傳于李勉兢曰諸承旨持公事入侍
정조 17년
傳于金履成曰抄啓文臣來十二月朔親試宣傳官都計劃射講明日爲之
정조 17년
金履成啓曰抄啓文臣來十二月朔親試明日爲之事命下矣處所以何處爲之乎敢稟傳曰宣傳官射講處所同爲爲之
정조 17년
傳于金履成曰發遣吏郞諸執事淸齋與否摘奸以來
정조 17년
沈煥之啓曰右副承旨南公轍今日不爲仕進卽爲牌招何如傳曰待開門牌招
정조 17년
林濟遠以兵曹言啓曰禁軍來春夏等都試政府及本曹連因有故不得設行矣在前如此之時有仍停都試代行祿試射之例今亦依此擧行何如傳曰允
정조 17년
林濟遠以備邊司言啓曰濟州慰諭按覈巡撫試才御史齎去事目別單書入之意敢啓傳曰知道
정조 17년
李勉兢以備邊司言啓曰頃因司譯院啓目使行到灣後與灣尹成出節目上送之意自本司覆啓行會矣卽見冬至副使李在學牒報則以爲節目一通與義州府尹相對講究撰出以報云其所條列極其纎悉謹此別單書入而待啓下自今番使行曆行及此後凡於大小燕行皆以此遵行毋敢違越之意嚴飭分付於譯院及灣府何如傳曰允
정조 17년
林濟遠以訓鍊都監言啓曰依下敎水原府行首裨將前府使金濬行首執事李元榮行首書吏羅殷述各嚴棍十五度之意敢啓傳曰知道
정조 17년
林濟遠以禁衛營言啓曰本營納壬子條舒川移劃米八十六石乃是春夏當納者而冬節已半全不來納故連爲發關督飭矣卽聞該邑色吏始爲收錢上來逗遛京江方欲貿米云領來色吏捉致査問則果與所聞無一差爽軍餉法意何等嚴重而塞江在卽尙今愆期者已極稽緩當此禁令至嚴之日以錢代送欲爲防納之計者尤萬萬駭然當該守令令該府拿問處之何如傳曰允
정조 17년
林濟遠以義禁府言啓曰靈光郡守金載翼拿處全羅前兵使李壽鵬拿問處之事傳旨啓下矣金載翼旣有還穀畢捧後差代之命待畢捧狀來到擧行而李壽鵬方在任所云依例發遣府都事交龜後拿來何如傳曰允
정조 17년
林濟遠以義禁府言啓曰趙拓壤杖八十徒二年定配以公罪收贖照律草記批旨內如有功議各減一等事命下矣趙拓壤無功議云矣敢啓傳曰知道
정조 17년
禮曹參判李洪載疏曰伏以臣見差永禧殿冬享祭官而素患痰癖之症兼以冷泄居常進退矣自經日前享役重觸風寒諸症一倍添劇委頓床席食飮專却以此病狀萬無趨進駿奔之勢筋力自效以報塵露卽臣本分而轉動無路玆不得不疾聲呼龥病裏惶隕如添一病伏乞聖明特加諒察令該曹趁卽變通仍治臣煩瀆之罪以肅朝綱千萬幸甚答曰省疏具悉許令該曹付標
정조 17년
癸丑十一月十七日巳時上御誠正閣諸承旨持公事入侍時行都承旨沈煥之行左承旨林濟遠右承旨金履成左副承旨李勉兢假注書宋知濂鄭文始記注官金良倜記事官洪樂游檢校直閣鄭大容以次進伏訖上曰以次各奏公事煥之等讀公事書判付訖命履成書傳敎曰憲書之呈獻民數之來納俱係有國重事豈比於尙方之紬苧廚院之魚鮮掌苑之果菜則彼皆提調躬親監進而政府禮曹或亦有眼同封入雲觀京兆之委之郞官甚至或不由政院者宜有釐正之擧此後憲書與民數領事判尹請承旨親呈事定式以示敬授拜受之意上曰冬至日領事旣入問安班請承傳色封入憲書如無領事之時則提調來坐賓廳請承旨呈納如進表裏之例獻民數亦於賓廳依此爲之可也命書傳敎曰承旨前望單子入之待下批牌招察任又命書傳敎曰新除授承旨宋銓敍用同罪坐罷人竝敍用仍命退承史以次次退出
정조 17년
行都承旨沈煥之坐行左承旨林濟遠坐直行右承旨洪義榮坐左副承旨金履成坐右副承旨南公轍坐同副承旨宋銓坐直注書徐有聞病一員未差假注書宋知濂仕鄭文始仕直事變假注書李弘達仕
정조 17년
南公轍啓曰明日冬至望闕禮依例爲之之意敢啓傳曰知道
정조 17년
吏曹前望單子入之李勉兢落點
정조 17년
有政吏批判書金思穆差祭參判丁範祖在外參議李勉兢都承旨沈煥之進啓曰判書金思穆差祭參判丁範祖在外小臣獨政未安何以爲之敢稟傳曰只出緊任以洪義榮爲承旨金履翼爲大司諫尹光普爲獻納沈鳳錫爲持平林景鎭爲正言金思穆爲司圃提調徐邁修爲活人提調
정조 17년
兵批判書鄭好仁進參判李鎭復參議尹弘烈病參知李師濂入直進行左承旨林濟遠進啓曰知訓鍊今當差出而當品中擬望之人乏少從二品竝擬何如傳曰允以李敬懋爲知訓鍊安昌君燝爲副摠管李性淳爲五衛將金龜東爲景福將金敬膺爲慶熙將宣傳官李儒燁仍任事承傳同知張溟翼副護軍徐有秉副司直尹㬦兪漢寧徐美修鄭大容李一曾竝單付
정조 17년
傳于林濟遠曰今癸丑年宣傳官射都計劃居首宣傳官盧尙樞二十四分講陣都計劃又以八十分居首邊地準瓜人今日政作窠差送
정조 17년
以忠淸監司李亨元狀啓淸州營將鄭潤弼限內不得捉盜罷黜事傳于林濟遠曰兵使若能事事豈不能威行乎限百日未捉直以罷職捧傳旨之意狀啓事回諭
정조 17년
吏批再政以盧尙樞爲朔州府使
정조 17년
兵批再政以李周鳳爲宣傳官鄭㵙爲淸州營將
정조 17년
沈煥之啓曰新除授右承旨洪義榮卽爲牌招何如傳曰允
정조 17년
以忠淸監司李亨元狀啓禮山縣監丁述祖罷黜事傳于宋銓曰令該曹口傳擇差
정조 17년
傳于宋銓曰今癸丑年抄啓文臣親試都計劃居首副司正宋知濂二十三分半陞六同年課試都計劃居首前校理李明淵二十九分陞敍同年課試都居首典籍韓用鐸九十分陞敍
정조 17년
吏曹口傳政事以洪百淳爲禮山縣監
정조 17년
林濟遠啓曰承傳宣傳官望單子紙頭太短不成格式原單使之改修正以入而當該行首宣傳官不可無飭推考警責何如傳曰允
정조 17년
宋知濂陞六代以朴鍾淳爲假注書
정조 17년
林濟遠以內閣言啓曰抄啓文臣都計劃頒賞明日爲之事命下矣處所以何處爲之乎敢稟傳曰以便殿爲之
정조 17년
沈煥之以吏曹言啓曰今此翼陵冬至祭獻官以前承旨洪仁浩塡差而時無職名令該曹口傳付軍職何如傳曰允
정조 17년
兵曹口傳政事司直洪仁浩單付
정조 17년
林濟遠以壯勇營言啓曰東郊陵寢近聞有虎患本營牙兵略干名出送使之私獵矣今日曉頭水洛山下大虎一頭捉得封進而捉虎軍姓名別單書入之意敢啓傳曰知道
정조 17년
林濟遠以兵曹言啓曰卽接金虎門入直哨官申大益手本則金虎門南邊月廊一間墻垣闕門下鑰後因雨頹圮云卽令紫門監以杻把子堅實圍排趁卽修築而金虎門入直軍八名除出限改築間嚴加守直之意分付何如傳曰允
정조 17년
林濟遠以訓鍊都監言啓曰因兵曹草記金虎門南邊月廊一間許因雨頹圮處金虎門入直軍八名將校一人領率限改築間嚴加守直之意敢啓傳曰知道
정조 17년
南公轍以義禁府言啓曰濟州前牧使李喆拿來得情事傳旨啓下矣李喆運時在任所所當交代後拿來而旣有御史權行牧使之命待奪符宣傳官下去依例發遣府書吏拿來何如傳曰允
정조 17년
癸丑十一月十八日辰時上詣春塘臺抄啓文臣親試宣傳官射講入侍時行都承旨沈煥之行左承旨林濟遠右承旨金履成左副承旨李勉兢同副承旨宋銓假注書鄭文始記注官承膺祚記事官洪樂游抄啓試官右議政金憙一提學鄭民始檢校直提學徐有防徐鼎修檢校直閣南公轍講射試官御營大將李敬懋訓鍊大將趙心泰禁衛大將李漢豐校理高宅謙副修撰崔顯重以次侍立上具戎服只佩劍乘輿出交泰門永淸門由靑陽門至大次降輿陞座引儀唱試官以下應製應講射人員行四拜禮訖試官以次進伏憙曰趁早勞動聖體若何上曰一樣矣憙曰王大妃殿氣候何如上曰一樣矣憙曰惠慶宮氣候何如上曰一樣矣憙曰臣於靑衣一事有區區愚見敢此仰達矣目今京師則不待設法指揮自然有日相效倣之擧而但諸道則雖曰示京師爲表準若無一番文跡則必當有疑眩靡適之慮臣意則令廟堂指一行會以爲遵此施行俾無京外參差不齊之歎似好矣上曰民猶水也撓之則苦之觀於止水之象可以反鑑況御極以來所謂實政無論小惠大惠無一及民乃反以加髢與禁酒等事去年發一令今年出一禁莫曰法非不好意在復舊其爲擾民則一也此所以爲小民耿耿日前臨街有申諭於觀光人者也氅衣不過是朝官之所着其色之尙靑行之至易向於領相之獻議也雖樂聞而是其言猶靳於設禁者蓋慮行之惟反勿若任各修明之爲便至於士庶人之喪服內衣俾各一齊改爲則擾民之外近於行不得紬綿苧葛之隨節換着靑白染色之各適其用在官尊而家饒者固非難能彼寒士窮民何力辦此設使優於辦爲設禁則大不可臨街時曉諭尙云皆未領會都下且然況外方乎卿之知委中外之請未知爲當今又止於筵中酬酢則其爲撓民當如何以此批旨出朝報俾各曉知而京華卿相之家豈敢以此批旨作爲語欛而乍爲乍不爲乎此亦知悉可也出擧條命民始書題懸題訖濟遠跪告宰樞執鼓又跪告射員呼名上命書傳敎曰政官牌招開政勉兢曰政官牌招開政事命下而判書金思穆參議鄭大容差祭參判丁範祖在外無以擧行何以爲之乎上曰差祭參議許遞前望單子入之待下批牌招開政可也出擧條宣傳官講射訖上曰此後宣傳官講時能麽郞廳一體捧講初再次不通決棍三次不通草記汰去事將臣等知悉定式施行可也命憙等考券訖上曰記過宣傳等竝拿入李儒燁元永麟李仁達田遇聖黃勉基等拿入訖上敎儒燁曰每年射講之論賞勸奬之外此亦國試若其才藝之足可爲優等者猶或可也汝何敢囑托行首冒居獨等乎初欲嚴處今見汝射講則如無盧尙樞足爲居首故姑爲安徐此後勿爲此等之習仍命拿出敎永麟等曰向者動駕時所謂承傳宣傳官皆不知去處罪合重棍明日卽惡歲也法庭用棍似不可故姑此參酌汝輩之適値此日可謂幸矣此後各別小心仍命拿出命書榻敎曰汰去宣傳官分揀上曰尹頤東拿入拿入訖上曰記過之下所當卽爲出去焉敢立於侍衛之列晏然觀光乎決棍則當此惡歲姑爲安恕只汰職名仍命拿出闕門外命書榻敎曰當該宣傳官尹頤東汰去射劃之次人前宣傳官李儒燁其窠仍任仍命退諸臣以次退出
정조 17년
行都承旨沈煥之坐行左承旨林濟遠坐行右承旨洪義榮坐直左副承旨金履成坐右副承旨南公轍坐同副承旨宋銓坐直注書徐有聞病一員未差假注書洪樂游仕鄭文始仕直事變假注書李弘達仕
정조 17년
大殿王大妃殿惠慶宮中宮殿元子宮內閣政院玉堂朝廷二品以上六曹堂上兩司長官宗親儀賓冬至單子問安答曰知道
정조 17년
傳于宋銓曰眞殿展拜後由逌瞻門展拜景慕宮該房知悉
정조 17년
景慕宮展拜罷後內閣政院玉堂藥房口傳問安答曰知道
정조 17년
洪義榮啓曰明日常參經筵取稟傳曰停
정조 17년
傳于林濟遠曰侍衛軍兵毛具
정조 17년
沈煥之啓曰時原任大臣有稟達事率禮堂來詣請對矣傳曰入侍
정조 17년
沈煥之啓曰前假注書洪樂游仍察何如傳曰允
정조 17년
傳于金履成曰右副承旨入侍
정조 17년
議政府領議政洪樂性領中樞府事蔡濟恭行判中樞府事金鍾秀朴宗岳議政府左議政金履素右議政金憙行司直鄭昌順判敦寧府事李灃行司直鄭民始李文源判敦寧府事李敏輔行司直洪檍洪良浩任希曾延豐君李𡊠議政府左參贊李聖圭右參贊洪秀輔戶曹判書沈頤之漢城府判尹趙宗鉉行副司直具庠工曹判書邊得讓行副司直尹坊趙瑍兵曹判書鄭好仁行副司直金尙集徐有防吏曹判書金思穆知敦寧府事金頤柱行副司直權禮曹判書閔鍾顯行副司直李秉鼎刑曹判書李得臣行副司直李致中李復永金持默李敬懋行副護軍柳鎭恒崔東岳知中樞府事趙圭鎭行副護軍李明運知中樞府事李源行副司直徐鼎修徐邁修蔡弘履黃昇源洪明浩李祖源同知敦寧府事洪檢開城府留守金魯永刑曹參判申光履行副司直崔夢嵒呂善亨禮曹參判李洪載行副司直徐有大李漢豐漢城府左尹宋鍈行副司直柳誼曺允亨姜游蔡廷夏李集斗兵曹參判李鎭復戶曹參判金履禧行副司直權以綱白師謹李邦一行訓鍊院都正趙心泰司憲府大司憲林蓍喆行副護軍申大謙李得濟李應爀申應周吳載熙行成均館大司成李家煥漢城府右尹李敬一工曹參判李邦榮行副護軍李儒敬尹得逵邊慶遇田文顯司諫院大司諫金履翼吏曹參議李勉兢戶曹參議尹行頤禮曹參議尹行元兵曹參議尹弘烈參知李師濂刑曹參議李義弼工曹參議柳匡國啓曰猗歟盛哉今日卽明年之亞歲而明年卽我東方千載一有之嘉會也諸福畢至之昌辰也慈殿聖壽恰滿於五旬慈宮寶籌儼躋於六旬從古帝王承歡飾慶有一於此猶云夐越伏況我殿下受皇天之篤棐履熙洽之鴻運上奉殿宮怡愉之歡下貽元良燕翼之謨吉慶荐臻於一歲祥和普洽於八域此非但國朝之所未有抑亦史牒之所罕覯惟我慈聖徽音偉烈克符仁元洪功至化遠邁女堯揭倫綱於百代奠宗社於萬年惟我慈宮誕育聖躬啓佑邦籙慶叶文孫基鞏磐泰享備養於千乘膺景祿於遐齡伏想我殿下篤至之孝喜懼之誠當此歲逢此慶其所以揄揚賁飾之方不待臣等區區之言必有所導達而勉回者矣今此莫大之邦慶何莫非上穹之垂騭陟降之默佑而洪惟我景慕宮仁孝之性通乎神明淵默之化流乎率普攝理機務而裁決悉當於天意不出宮闈而聲聞自洽于民心盛德輝光於戲不忘式至于今誕降之辰奄屆六旬長發之祥永垂千禩値玆無前之慶益切不洎之思以殿下無窮之慕以臣民欲報之誠追加揄揚之盛禮仰答天休之滋至者此豈天理人情之所可已者哉矧今一陽初復歲律將新聖人履長茀祿鼎至在宗社爲無疆之休在臣民爲均忭之會其欲移華封之祝而行三呼於大庭頌初筵之什而稱萬壽於公堂闡揚徽猷載之琬琰祗獻顯冊鋪張宏休者是誠彝典之所當遵群情之所共祝者也伏願聖明仰稟慈旨亟擧殿宮進號宴賀之縟儀追上景慕宮徽號以彰睿德以光聖孝焉抑臣等久懷區區之忱每欲揄揚功德模畫天日上遵列朝應行之典下伸擧國同情之願而聖德撝謙每存不自聖之意臣等囁嚅不發抱玆抑鬱于今十有八年矣幸玆皇天眷佑邦祿川至慶曠古昔歡均中外此實我聖上達孝大德仰格天心以致今日無疆之休臣等始可以開口而仰請矣猗歟盛哉我聖上篤行至德豐功盛烈洋溢八城卓冠百王蕩乎民無能名煥然史不勝書以臣等蠡管之見安敢形容其萬一而謹就朝野之所記覩陳之以言乎聖孝則根天之行愛日之誠篤於人倫格于神天十年侍湯荷聖諭於篤愛萬機代聽受重托於分勞殿宮養志放諸東海而準宮園定禮允爲百世之則美理精微度越漢宋誠敬篤至匹美堯舜銀印諭書先王昭其至孝日瞻月覲國人感其孺慕遂復念王跡之肇基貞珉永樹於北闕闡列朝之盛謨寶鑑祗獻于太室法祖宗則書編羹墻敬祀享則禮秩籩豆眞殿之朔望躬謁雖寒暑而靡曠廟宮之禴嘗命攝撤更漏而坐待世室預定而先烈益彰奎閣新建而祖訓虔奉乃以必誠必愼之心克擧至重至大之禮天旣降監地亦效靈占千載一遇之兆伸卅年積費之念移其邑里而民不知遷樹之松檜而財不費公奉御眞而替定省之禮設行宮而寓瞻依之思洞屬之誠純亦不已以言乎聖學則天縱聰睿日將緝熙貫天人性命之原接精一授受之傳聖而益聖親輯紫陽會統發前未發遂著太極講說誘掖新進則八選而育英才攘斥邪學則一言而牖迷俗炳治亂得失之幾而撰定史筌禁噍殺鄙俚之文而印頒經傳蓋以學問則地負海涵文章則雲昭漢倬御製三集而隻字單辭爲法於萬世絲綸一下而匹夫愚婦傳誦於四方躬行心得發爲聲敎以至崇儒重道侈以碑祠禮士求賢招以玉帛鼓舞振作躋一世於郁郁彬彬之域以言乎敬天則夙宵對越嚴恭寅畏階設儀天之器庭豎占風之竿一念雨暘而道啓毋滯晷刻或値災異而御膳只進數品日月所照褻容不設風雲之祀儀式新定以至尋常楮墨之間亦必致敬而致謹以言乎恤民則恩推若保念切如傷上辛祈穀歲必躬行元正勸農降以綸音革內司之推刷而公賤獲更生之樂罷宮房之折受而殘民免橫徵之苦笞杖申飭同漢帝之除肉刑字恤頒則符周王之惠孤獨勤審理之政求生必死開申籲之路無冤不洗水火漂頹皆有救助早澇癘疫輒施蠲減賙飢則發倉船粟之不足而至分內帑除役則身布戶還之所推竝及緇徒減鰒採而惠覃重溟罷臘供而恩曁深峽夏雉不獵閭里安堵秋蟹半蠲沿野息肩以至嚴贓汚之律擢循良之吏丙枕憧憧惟在於諴小民而祈永命以言乎明義理則溯戊己之亂本正丙丁之逆案遺凶餘孽廓掃氛翳天經地義昭揭日星一部春秋亂賊知懼以至感再造之恩則華陽之扁額斯煌樹百代之風則越中之壇墠載屹美贈峻秩遍加於辛壬遺忠追配竝侑亦及於鄧駱諸人扶植彝敎永有辭於天下後世以言乎昭儉德則燕居所設只是書籍便服所御不用紬絹茵褥則隨弊而隨補衣襨則屢濯而屢澣寢殿窄小法夏禹之卑宮以居膳羞省約邁宋仁之燒羊不食罷除冗費內司祛宿債之弊節省經用度支無標紙之入設壯營而絲毫不煩公費軫邊邑而蔘稏亦蠲歲貢以至於首髻則設禁紋縀則申禁而繼述之德愈光奢靡之俗永祛以言乎靖世道則痛淫朋病國之害監戚畹干政之弊御極之初乾斷赫然掃除轇轕之窟痛辨助匿之習登崇士類而朝著淸明立賢無方而太和保合接士時多而宦官宮妾之自遠會極化成而彼此物我之無間蕩蕩平平庭衢八荒明好惡之分而民有定志行疎通之政而世無棄物罷銓郞而抑躁競之俗正士趨而嚴科擧之規飭薦剡之法而側陋咸揚申彰癉之敎而孝悌以勸功化所及帀域風動猗歟盛矣擧國臣民抑又有淪肌浹髓感激欽仰者惟我聖上寬仁侔乎天地英明倂乎日月獄案則每從惟輕而龍蛇皆化世臣則必思曲保而雨露普洽推心置腹反側自安察微燭隱幽枉必伸來諫諍則朝無以言獲譴任器使則人惟一藝必錄包容陶甄無物不遂此非徒臣等之言卽國人之言而亦非但國人之言皇天祖宗實監于玆傳曰大德必得其位必得其壽必得其名爲今日臣子者其敢不竭誠齊籲期回撝謙之聖衷得伸久鬱之微忱思所以揄揚大德之萬一也哉伏況邦慶荐疊縟儀將擧臣等之此時陳請固出於情文之所不能已而以我聖上飾喜志慶之心亦豈不勉循群情同受瑤冊以爲悅豫之道乎惟願聖明竝賜允兪以副擧國之顆望焉答曰猗歟明年之慶初有於我朝盛矣盛矣予小子之事我慈殿如事先王先王癸亥甲子已擧之縟儀可述於今日且我慈宮寶齡恰躋六旬誕育小子毓慶長發以啓億萬年無疆之邦籙殿宮吉慶咸湊於是歲呼嵩而稱賀奉觴而上壽玉冊金寶揚美闡徽卽天理人情之所不容已幾年摟指夙宵顆企間亦從傍愉惋備陳飾喜伸誠之方者屢矣慈心愴昔過加固拒此除卿等此擧大有藉力於得請更欲將此齊籲以冀强回之敎矣閟宮追上之儀逢是年行是禮小子宿昔之至願在此感群情從群請何待再啓惟議號涓期當在得諾於慈旨之後矣至於上號於予躬之請曾謂卿等不如林放乎朝筵之諭夫夫之所曉卿等知而言之則是不信予也信而又言則是不知予也大抵上號之制雖昉於三代以後其義可據其文有秩明王哲辟之莫不講行而修明之者皆出於仰答天眷俯循輿情以賁太平之休象亦自有我家典章予嘗積誠祈懇於先朝輒蒙允兪予甚否德無能爲凡屬治法政謨萬萬非跂及於先朝鴻功豐烈而以先朝撝謙之德猶且勉屈聖衷予何敢獨自違却於卿等乎非不知從之亦關繼述中一事而予意予已言聞予之言拂予之意決非仁人君子之所忍爲禮固緣情義以制禮特以人所謂崇奉非吾所謂崇奉不敢不忍以第一等義空載於經傳千載之下庶有知予心者當制禮處制禮當緣情處緣情恕予而體予俾予遂初志卽惟曰將順二字
정조 17년
金履成以吏曹言啓曰今此景慕宮展拜時司僕正不可不備而本寺正李龜雲差祭未還今姑改差其代口傳擬入之意敢啓傳曰知道
정조 17년
吏曹口傳政事以高宅謙爲司僕正